
Sarmaság település helyneveinek szerkezeti vizsgálata

Kulcsszavak: funkcionális-szemantikai elemzés; lexikális-morfológiai elemzés; élőnyelvi gyűjtés; élőnyelvi adatok; történeti adatok
Az élőnyelvi és történeti helynévgyűjtés és helynévvizsgálat a nyelvészet egyik fontos kutatási területe. A helynevek széleskörű vizsgálatoknak adnak teret, mint például a helynév-szociológiai vizsgálatok, valamint a szerkezeti elemzés. A szerkezeti elemzés során feltárhatjuk egy adott helynévrendszer sajátosságait, továbbá bemutathatjuk azokat a jellemzőket, amelyek a névadásban fontos szerephez jutottak, és jutnak. A funkcionális-szemantikai elemzés során a nevekben előforduló névrészfunkciókat vizsgáljuk, ezáltal pedig arra világíthatunk rá, hogy ezek milyen rendszerszerűség szerint kapcsolódhatnak össze egy-egy helynéven belül. A lexikális-morfológiai elemzés során a neveket alkotó morfémákat és lexémákat elemezzük, és azt vizsgáljuk, hogy melyek azok, amelyek a névalkotásban a leginkább szerepet játszanak. A lexikális-morfológiai elemzés továbbá lehetőséget nyújt a magyar és a román helynevek összehasonlítására.
Dolgozatom célja a Szilágy megyei, Sarmaság település helynévrendszerének szerkezeti vizsgálata és a vizsgálat eredményeinek bemutatása. A helynévanyagot a történeti nevek összegyűjtésével és egy hagyományos élőnyelvi helynévgyűjtés elvégzésével sikerült összeállítani. A névanyag vizsgálatához a Hoffmann István (2007) által felállított modellt követtem, valamint támpontokat jelentettek Ditrói Eszter (2017), Kálnási Árpád (1991) és Kaszás József (1979) munkái is.



